SKRIFTLIG FORESPØRGSEL E-2686/99

af Bart Staes (Verts/ALE) til Kommissionen

(12. januar 2000)

Om: Overholdelse af nitratdirektivet i den flamske region

Ifølge Vlamse Milieu Maatschappij vil der i den flamske region af Belgien i 2000 blive produceret dobbelt så meget gødning som tilladt. Den samlede gødningsproduktion omfatter 90.000 t. fosfat, og der er kun plads til 50.000 t. Derved bliver det vanskeligt at overholde EF's nitratdirektriv pr. januar 2003. For fuldstændigheden skyld skal det anføres, at der allerede i 1996 var en fosfatproduktion på 82 mio. kg, hvoraf 37 mio. kg fra kvægholdet, 32 mio. kg fra svineholdet og 11 mio. kg fra fjerkræholdet. Hertil kom yderligere 5 mio. kg kunstgødning. De 700.000 kg fosfat fra får, geder og mink er ikke med i disse tal.

1. Er Kommissionen bekendt med den voksende gødningsproduktion i den flamske region? Hvilken holdning har Kommissionen i bekræftende fald indtaget til denne udvikling på grund af de negative følger for overholdelsen af nitratdirektivet? Hvorledes ser Kommissionen i benægtende fald på overholdelsen af nitratdirektivet i den flamske region?

2. Hvilke argumenter og standpunkter har Kommissionen anført i sin nylige skrivelse til Belgien om overholdelse af EF's nitratdirektiv? Anfører Kommissionen i denne skrivelse forslag og et tidsskema for korrekt overholdelse af nitratdirektivet i Belgien, navnlig i den flamske region? I givet fald hvilke?

Svar afgivet på Kommissionens vegne af Margot Wallström

(22. februar 2000)

Kommissionen er bekendt med de alvorlige problemer i den flamske region i Belgien, hvor der forekommer store mængder næringsstoffer (phosphor og nitrogen), der både skyldes anvendelse af kunstgødning over 300 kg nitrogen pr. hektar og spredning af husdyrgødning på landbrugsjorder, som også udgør over 300 kg nitrogen pr. hektar. Disse alt for store mængder forårsager en diffus forurening af grundvandet, som det fremgår af rapporter fra Vlaamse Milieumaatschappij (det flamske miljøorgan), og eutrofiering af det meste overfladevand; desuden medvirker dette også til eutrofiering af Nordsøen.

I betragtning af disse forhold har den flamske region i Belgien efter Kommissionens opfattelse undladt at udpege disse områder som sårbare zoner i henhold til artikel 3 i Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(1). Efter artikel 5 i direktivet skal sådanne sårbare zoner være omfattet af handlingsplaner, der indeholder regler, hvorved det sikres, at den mængde husdyrgødning, som tilføres jorden hvert år, herunder fra dyrene selv, ikke overstiger en vis mængde pr. hektar for hver bedrift eller hvert husdyrbrug. Den fastsatte mængde pr. hektar skal være den mængde husdyrgødning, som indeholder

210 kg nitrogen for perioden 1999-2002 og 170 kg nitrogen fra år 2001. Disse grænseværdier medfører en begrænsning af de mængder af ajle og staldgødning, der spredes, og dermed også af de mængder phosphor, der tilføres jorden. Desuden skal handlingsplanen i henhold til bilag III til direktivet foreskrive en tilførsel af næringsstoffer, der er begrænset til planternes behov, hvilket indebærer, at der skal påbydes fornuftig brug af mineralsk og organisk gødning.

Som led i den overtrædelsesprocedure, der er indledt mod Belgien har Kommissionen sendt Belgien en begrundet udtalelse i henhold til EF-traktatens artikel 226 (tidl. artikel 169). Hvis de bemærkninger, som de belgiske myndigheder fremlægger, skønnes utilstrækkelige, kan Kommissionen se sig nødsaget til at forelægge sagen for Domstolen.

Når dette er sagt, har Kommissionen det som regel ikke at offentliggøre detaljerne i en overtrædelsessag, men den besluttede dog at udsende en pressmeddelelse(2), da den besluttede at fremsende den førnævnte begrundede udtalelse til Belgien. Det fremgår af denne pressemeddelelse, at Belgien ved udpegelsen af sårbare zoner efter Kommissionens opfattelse ikke har overholdt forskrifterne i direktivet. De belgiske myndigheder har således undladt at udpege områder, hvor der var anmeldt nitratforurenet vand. Desuden er handlingsplanerne ufuldstændige i Flandern, og der findes slet ingen for Bruxelles og Vallonien, overvågningssystemet er utilstrækkeligt og den første gennemførelsesrapport, der er oversendt fra Belgien, er utilstrækkelig.

Endelig bør det præciseres, at Kommissionen i en begrundet udtalelse hverken fremsætter forslag eller fastlægger tidsplaner for de foranstaltninger, som den pågældende medlemsstat skal træffe for at sikre gennemførelsen af bestemmelserne i det relevante direktiv, da de resultater, som medlemsstaterne skal opnå, og fristerne herfor, er indeholdt i selv direktivet. Kommissionens rolle består i denne forbindelse kun i at kontrollere, at de foranstaltninger, som medlemsstaterne træffer, er i overensstemmelse med direktivets bestemmelser.

(1) EFT L 375 af 31.12.1991.

(2) IP 99/450 af 2.7.1999.